DA-woordvoerder durf sy 2de Comrades aan | Netwerk24
Deur Sarel van der Walt 08 Junie 2019 10:06
Die DA het met die afgelope verkiesing nie 'n maklike pad gehad nie, maar Sondag wag nóg 'n moeiliker roete op Solly Malatsi, die party se nasionale woordvoerder.
Die 33-jarige Malatsi sal Sondagoggend voor hanekraai by die Durbanse stadsaal vir die 94ste Comrades aantree.
Solly MalatsiFoto: Sarel van der Walt
Die wedloop word oor 'n afstand van 86,83 km na Pietermaritzburg toe gehardloop.
Malatsi het verlede jaar sy eerste Comrades in die teenoorgestelde rigting in 'n tyd van 11:26 voltooi.
"Dit my droom om twee opvolgende wedlope te voltooi."
Malatsi, wat ook 'n parlementslid en die DA se woordvoerder oor die presidensie is, sê weens die verkiesing was dit nie altyd maklik om vir die Comrades voor te berei nie.
"Ek het oral oor die land, waar die verkiesing ons ook al geneem het, gehardloop. Dit was 'n uitdagende verkiesing, maar ek glo die 1 300 km wat ek afgelê het sal genoeg wees om in minder as 12 uur die eindstreep te haal."
Malatsi sê hy hardloop hoofsaaklik soggens. "Hardloop is nie net terapeuties nie, die uur of wat wat ek op die pad is, gee my ook tyd om dinge te deurdink en te beplan vir die dag wat voorlê.
"Ek wil Sondag gedissiplineerd hardloop en hou by my wedloopstrategie," het Malatsi gesê nadat hy uit 'n koue en nat Kaapstad in 'n warm en bedompige Durban aangekom het.